Фьодор Тютчев
Мой братко, толкоз дни…

Превод от руски: Петър Велчев, 2008

chitanka.info

Мой братко, толкоз дни…[0]

Мой братко, толкоз дни вървял до мен,

отиде си и ти на своя ред,

и ето днес съм сам и уморен

на хълма гол — и пусто е навред.

Но дълго ли ще чакам в самота?

Година, две… И пусто ще е там,

където аз стоя сега, в нощта

се взирам — и какво ми е не знам…

Как леко да изчезна бих могъл!

Без мен тук същото ще бъде пак —

все тъй ще вие този вихър зъл,

все тази степ навред, все този мрак.

Дни преброени, загуби безброй.

Животът жив отдавна е зад нас.

И няма друг пред мен — редът е мой,

и, съдбоносен, го очаквам аз.

11 декември 1870

[0] По повод смъртта на Николай Тютчев, по-голям брат на поета и един от най-близките му хора при всички житейски премеждия. Стихотворението е написано през нощта след погребението, на връщане от Москва в Петербург. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.